उप राष्ट्रपति सचिवालय
एनसीसी गणतंत्र दिवस शिविर 2023 के उद्घाटन समारोह में उपराष्ट्रपति के अभिभाषण का मूल पाठ
मेरे प्रिय एनसीसी कैडेट्स,
1. इस गणतंत्र दिवस एनसीसी कैंप में देश भर से आए आप सभी लड़के और लड़कियों के एनसीसी कैडेट्स के साथ उपस्थित होकर बेहद खुशी हो रही है।
2. इस मौके पर आपके बीच आने के अवसर के लिए आभारी हूं। उच्च स्तर की ड्रिल, ऊंचे मनोबल और आप एनसीसी कैडेट्स के बीच प्रेरणा के लिए मैं आपको बधाई देता हूं।
3. सभी कैडेट्स और कर्मचारियों को बधाई जिन्होंने सावधानीपूर्वक योजना बनाई और आज के कार्यक्रम को अंजाम दिया।
4. मैं आप सभी के लिए अच्छे और बहुत ही उज्ज्वल भविष्य की कामना करता हूं।
5. एनसीसी के लिए दुनिया का सबसे बड़ा युवा संगठन होना और विशेष रूप से आप सभी के लिए कर्तव्य पथ पर अमृतकाल के दौरान प्रदर्शन करना हमेशा के लिए यादगार क्षण रहेगा।
6. हमारे युवा छात्रों में चरित्र, भाईचारा और निःस्वार्थ सेवा की भावना पैदा करके राष्ट्र निर्माण में एनसीसी के प्रशंसनीय योगदान की जितनी प्रशंसा की जाए कम है।
7. आपका चमकता आत्मविश्वास और स्मार्ट टर्न आउट देखकर मुझे सैनिक स्कूल चित्तौड़गढ़ में एनसीसी कैडेट के रूप में अपने दिन याद आ गए। मेरे पास उन दिनों की बहुत अच्छी यादें हैं। यह एक सीख थी जिसने मुझे आकार दिया।
8. लड़कों और लड़कियों, एनसीसी कैडेट के रूप में आप विविधता में भारत की एकता का प्रतिनिधित्व करते हैं। एनसीसी ने वर्षों से प्रेरित और अनुशासित युवाओं का वास्तव में जीवंत और विविध कैडर बनाया है जो जीवन के सभी क्षेत्रों में उत्कृष्ट कार्य कर रहे हैं।
9. एनसीसी हमारे देश की विविध विरासत के बारे में युवाओं में जागरूकता पैदा करता है और भाषाई, सांस्कृतिक, धार्मिक और भौगोलिक बाधाओं के बावजूद राष्ट्रीय एकता को बढ़ावा देता है।
10. एनसीसी आपमें एक साथ मिलकर काम करने की भावना, एक साथ रहने का अनुभव विकसित करती है। अन्य राज्यों के कैडेट्स के साथ मिलकर काम करने और सहयोग करने की सीख भी मिलती है।
11. एनसीसी में नैतिकता और सामाजिक मूल्यों, एकता की भावना और व्यक्तिगत बलिदान के मूल्य का जैविक विकास होता है।
12. हमारे विविधतापूर्ण देश में एनसीसी कैंप और सामूहिक गतिविधियां एक-दूसरे की विशिष्टता की प्रशंसा की भावना पैदा करती हैं और मित्रता विकसित करती हैं।
13. एनसीसी समाज को निस्वार्थ सेवा देने और किसी भी देशहित के काम के लिए कभी भी उपलब्ध होने के लिए प्रशिक्षित मानव भंडार है।
14.एनसीसी को देश की अनुशासित, प्रशिक्षित और प्रेरित युवा शक्ति के रूप में देखा जाता है जो कभी भी कहीं भी देश की सेवा करने के लिए तैयार रहती है।
15. इस प्रतिष्ठित गणतंत्र दिवस शिविर में लड़कियों के उत्साहपूर्वक भाग लेने को देखकर मुझे विशेष प्रसन्नता हो रही है।
16. यह एनसीसी गणतंत्र दिवस शिविर एनसीसी के आदर्श वाक्य "एकता और अनुशासन" का उदाहरण है।
17. मेरे युवा साथियों- हम अपनी आजादी के अमृतकाल में हैं। हमारा भारत पहले की तरह बढ़ रहा है। हमारा राष्ट्र अब अवसर और निवेश की ग्लोबल डेस्टिनेशन है।
18. मैं सभी से भारतीय होने पर गर्व करने और अपनी उपलब्धियों पर गर्व करने का आग्रह करता हूं।
19. मुझे आपके साथ यह साझा करते हुए खुशी हो रही है कि हमारा देश इतनी तेजी से आगे बढ़ रहा है जितना पहले कभी नहीं था। यह अब पांचवीं सबसे बड़ी वैश्विक अर्थव्यवस्था है। कुछ ही महीनों में हम ब्रिटेन से आगे निकल गए। दशक के अंत तक हम तीसरी सबसे बड़ी वैश्विक अर्थव्यवस्था बन जाएंगे।
20. जापान को पछाड़ कर भारत दुनिया का तीसरा सबसे बड़ा ऑटोमोटिव बाजार बन गया है।
21. हमने दवाओं, टीकों और उपकरणों के उत्पादन तथा विकास में कोविड महामारी की चुनौती को "आत्मनिर्भर" बनने के अवसर में बदला है।
22. हम वैक्सीन की 220 करोड़ खुराक प्रदान करने में सक्षम हैं और 1 अप्रैल, 2020 से 800 मिलियन से अधिक लोगों को गुणवत्तापूर्ण भोजन उपलब्ध कराने में भी सफल रहे हैं।
23. यह जानकर प्रसन्नता हुई कि एनसीसी कैडेट्स को आधुनिक तकनीकों से परिचित कराया जा रहा है।
24. नई शिक्षा नीति 2020, तीन दशकों के बाद सोच-समझकर विकसित की गई, गेम चेंजर है। यह जानकर खुशी हुई कि लगभग 90 विश्वविद्यालय वैकल्पिक विषय के रूप में एनसीसी की पेशकश करते हैं।
25. मुझे कोई संदेह नहीं है कि आप सभी मर्यादा और अनुशासन के उच्चतम स्तरों पर आचरण करने के अपने संकल्प को सिद्ध करेंगे।
26. इस महत्वपूर्ण अवसर का हिस्सा बनने के लिए मैं आपको बधाई देता हूं। निस्संदेह आप एनसीसी कैडेट के रूप में आचरण के माध्यम से एक अनुकरणीय व्यवस्था के विकास में मदद करेंगे जहां राष्ट्र पहले आता है।
27. मेरी कामना है कि एनसीसी ताकतवर बनी रहे और हमारे देश के लिए उत्कृष्ट लीडर्स तैयार करती रहे।
जय हिंद